KIRJALLINEN KYSYMYS P-3104/00 esittäjä(t): Mihail Papayannakis (GUE/NGL) komissiolle. Sijoittajien korvausjärjestelmä.



Virallinen lehti nro 113 E , 18/04/2001 s. 0243 - 0244



KIRJALLINEN KYSYMYS P-3104/00 esittäjä(t): Mihail Papayannakis (GUE/NGL) komissiolle (26. syyskuuta 2000) Aihe: Sijoittajien korvausjärjestelmä Yhteisön direktiivin 97/9/EY(1) mukaan jokaisella jäsenvaltiolla on velvollisuus huolehtia alueellaan yhden tai useampien sijoittajia koskevan korvausjärjestelmän virallisesta perustamisesta ja tunnustamisesta. Jos toimivaltainen viranomainen tai oikeusviranomainen katsoo, että jokin sijoituspalveluyritys ei kykene täyttämään velvoitteitaan sijoittajia kohtaan, tällä järjestelmällä määrätään korvaus, jonka vähimmäistaso on 20 000 euroa sijoittajaa kohti. Huomattakoon, että toimiluvan omaavalla sijoituspalveluyrityksellä ei ole oikeutta harjoittaa sijoitustoimintaa, jos se ei ole mukana tällaisessa järjestelmässä ja että jäsenvaltioilla on velvollisuus varmistaa, että sijoituspalveluyritykset antavat sijoittajille välttämättömät sijoittajien korvausjärjestelmän olemassaoloa ja toimintaa koskevat tiedot. Voisiko komissio kertoa: 1. Missä määrin direktiivi on pantu täytäntöön Kreikassa? 2. Ovatko toimivaltaiset kreikkalaiset viranomaiset tiedottaneet komissiolle niiden sisäiseen lainsäädäntöön kuuluvien merkittävien säännösten tekstistä, jotka he ovat säätäneet ja jotka liittyvät mainittuun direktiiviin? 3. Huolehditaanko siitä, että kreikkalaiset sijoittajat saavat tietoa korvausjärjestelmän olemassaolosta ja toiminnasta? 4. Mistä syystä komissio ei ole toimittanut Euroopan parlamentille ja neuvostolle kertomusta direktiivin täytäntöönpanosta kuten kyseisen direktiivin 14 artiklassa säädetään, ja mitkä jäsenvaltiot eivät ole toimittaneet tietoja kyseisen direktiivin täytäntöönpanosta? (1) EYVL L 84, 26.3.1997, s. 22. Frederik Bolkesteinin komission puolesta antama vastaus (24. lokakuuta 2000) Kaikki jäsenvaltiot ovat ilmoittaneet kansallisista toimenpiteistä, joilla saatetaan sijoittajien korvausjärjestelmistä 3 päivänä maaliskuuta 1997 annettu Euroopan parlamentin ja neuvoston direktiivi 97/9/EY osaksi kansallista lainsäädäntöä. Kreikka on pannut direktiivin 97/9/EY täytäntöön lailla 2533/1997. Kreikan järjestelmän oikeudellinen asema vastaa yksityisoikeuden mukaisen oikeushenkilön asemaa ja järjestelmää valvoo pääomamarkkinakomissio. Näin ollen järjestelmän toiminta ja laissa säädettyjen tehtävien toteuttaminen voidaan riitauttaa Kreikan yksityisoikeuden mukaisesti. Vientikieltoa koskevan lausekkeen (7 artiklan 1 kohta) soveltamisesta annettuun komission kertomukseen sisältyvässä liitteessä on katsaus edellä mainitun direktiivin 97/9/EY täytäntöönpanosta ETA-maissa. Katsauksessa on yksityiskohtainen selostus tilanteesta vuoden 1999 lopussa. Tämä kattava esitys on kuitenkin epätäydellinen, koska direktiivin ja kansallisten järjestelmien toiminnasta ei ole kvalitatiivisia kokemuksia direktiivin lyhyen voimassaoloajan vuoksi (direktiivi tuli voimaan syyskuussa 1998). Näin ollen komissio tai jäsenvaltiot eivät ole vielä voineet yksilöidä sellaisia direktiivin toimintaan liittyviä tilanteita, joiden perusteella direktiiviä olisi tarkistettava. Komissio tarkkailee tilanteen kehittymistä. Edellä mainitussa kertomuksessa on selostettu lyhyesti, kuinka Kreikka on pannut täytäntöön direktiivin 97/9/EY. Lisäksi esitellään järjestelmän tärkeimmät piirteet, kuten sen nimi (Ateenan arvopaperipörssin jäsenten takuurahasto), suojan taso (20 000 euroa 4 artiklan mukaisesti), järjestelmän piiriin kuuluvat luottolaitokset, osallistuvien yritysten maksuosuuksien muoto ja palvelut, jotka direktiivin liitteen 1 mukaisesti on jätetty järjestelmän ulkopuolelle.